মুলান (১৯৯৮ চনৰ চলচ্চিত্ৰ)

মুলান (ইংৰাজী: Mulan) হ'ল ১৯৯৮ চনত মুক্তিপ্ৰাপ্ত এখন আমেৰিকান এনিমেটেড মিউজিকেল এডভেঞ্চাৰ চলচ্চিত্ৰ। ৱাল্ট ডিজনী ফীচাৰ এনিমেচনৰ দ্বাৰা নিৰ্মিত এই ছবিখন চীনৰ কিংবদন্তি 'হুয়া মুলান'ৰ কাহিনীৰ ওপৰত আধাৰিত। বেৰী কুক আৰু টনী বেংক্ৰফ্টৰ দ্বাৰা পৰিচালিত এই ছবিখনত মিং-না ৱেন, এডি মাৰ্ফী, মিগুৱেল ফেৰাৰ আৰু বিডি ৱঙে কণ্ঠদান কৰিছে। ছবিখনৰ কাহিনীভাগ চীনৰ এক সাম্ৰাজ্যবাদী বংশৰ পটভূমিত ৰচিত। ইয়াত ফামুলান নামৰ এগৰাকী যুৱতীয়ে নিজৰ বৃদ্ধ পিতৃৰ পৰিৱৰ্তে এজন পুৰুষৰ ছদ্মবেশ ধৰি হুনসকলৰ আক্ৰমণ প্ৰতিহত কৰিবলৈ সেনাবাহিনীত যোগদান কৰাৰ কাহিনী বৰ্ণনা কৰা হৈছে।

১৯৯৪ চনৰ পৰাই এই ছবিখনৰ নিৰ্মাণ কাৰ্য আৰম্ভ হৈছিল। ইয়াৰ বাবে ডিজনীৰ এনিমেটৰসকলক চীনলৈ পঠিওৱা হৈছিল যাতে তেওঁলোকে চীনৰ কলা আৰু সংস্কৃতিৰ বিষয়ে গভীৰ জ্ঞান আহৰণ কৰিব পাৰে।

১৯৯৮ চনৰ ৫ জুনত লছ এঞ্জেলছৰ হলিউড বোলত 'মুলান'ৰ প্ৰিমিয়াৰ অনুষ্ঠিত হৈছিল আৰু ১৯ জুনত আমেৰিকাৰ ছবিগৃহত মুক্তি দিয়া হৈছিল। ছবিখনে সমালোচক আৰু দৰ্শকৰ পৰা ভূয়সী প্ৰশংসা লাভ কৰিছিল। বিশেষকৈ ইয়াৰ এনিমেচন, কাহিনী আৰু সংগীতক সকলোৱে আদৰি লৈছিল। ছবিখনে বিশ্বজুৰি ৩০.৪ কোটি ডলাৰ উপাৰ্জন কৰি ব্যৱসায়িকভাৱে সফলতা অৰ্জন কৰিছিল। ই সংগীতৰ বাবে গ’ল্ডেন গ্ল’ব আৰু একাডেমী বঁটাৰ মনোনয়ন লাভ কৰাৰ লগতে 'শ্ৰেষ্ঠ এনিমেটেড ফিচাৰ'সহ কেইবাটাও এনী এৱাৰ্ড লাভ কৰিছিল। ইয়াৰ সফলতাৰ বাবে ২০০৪ চনত ইয়াৰ এটা চিকুৱেল 'মুলান ২' মুক্তি দিয়া হয়। ২০২০ চনত ইয়াৰ এখন লাইভ-একচন সংস্কৰণো মুক্তি পায়।

কাহিনীভাগ

হুনসকলে চীনৰ প্ৰাচীৰ অতিক্ৰম কৰি চীন আক্ৰমণ কৰে। চীনা সম্ৰাটে প্ৰতিটো পৰিয়ালৰ পৰা এজনকৈ পুৰুষক সামৰিক বাহিনীত যোগদান কৰিবলৈ নিৰ্দেশ দি এক সাধাৰণ মবিলাইজেচন জাৰি কৰে। ফামুলান নামৰ এগৰাকী দুঃসাহসী যুৱতীয়ে নিজৰ পৰিয়াললৈ গৌৰৱ কঢ়িয়াই আনিবলৈ বিচাৰে। এগৰাকী আদৰ্শ পত্নী হিচাপে নিজৰ যোগ্যতা প্ৰমাণ কৰিবলৈ তেওঁক এজন ঘটকৰ (matchmaker) সৈতে সাক্ষাৎ কৰোৱা হয়, কিন্তু কেইবাটাও দুৰ্ঘটনাৰ বাবে তেওঁক পৰিয়ালৰ বাবে কলংক বুলি গণ্য কৰা হয়।

মুলানৰ বৃদ্ধ পিতৃ তথা এজন অভিজ্ঞ সৈনিক ফাজৌ সামৰিক বাহিনীত ভৰ্তি হ’বলগীয়া হয়। মুলানে তেওঁক যাত্ৰা কৰিবলৈ বাধা দিবলৈ চেষ্টা কৰে, কিন্তু পিতৃয়ে নিজৰ কৰ্তব্য পালন কৰাত জোৰ দিয়ে। পিতৃৰ প্ৰাণৰ সংশয় দেখি মুলানে নিজৰ চুলি কাটি পেলায় আৰু পিতৃৰ তৰোৱাল আৰু বৰ্ম লৈ এজন পুৰুষৰ ছদ্মবেশ ধৰি সামৰিক বাহিনীত ভৰ্তি হয়। মুলানৰ যাত্ৰাৰ কথা গম পাই তেওঁৰ আইতাকে পৰিয়ালৰ পূৰ্বপুৰুষসকলৰ ওচৰত মুলানৰ সুৰক্ষাৰ বাবে প্ৰাৰ্থনা কৰে। পৰিয়ালৰ মন্দিৰত এজন পূৰ্বৰ পৰিয়ালৰ ৰক্ষক মুছু নামৰ এটা সৰু ৰঙা ড্ৰেগনৰ দ্বাৰা পূৰ্বপুৰুষৰ আত্মাসমূহ জাগ্ৰত হয়। 'মহা পূৰ্বপুৰুষে' (Great Ancestor) সিদ্ধান্ত লয় যে এটা শক্তিশালী শিলৰ ড্ৰেগন ৰক্ষকে মুলানক পথ প্ৰদৰ্শন কৰিব লাগে আৰু তাক জগাই তুলিবলৈ মুছুক পঠিয়াই দিয়ে। দুৰ্ঘটনাবশতঃ শিলৰ মূৰ্তিটো ধ্বংস কৰাৰ পিছত মুছুৱে নিজেই মুলানক সহায় কৰি পূৰ্বপুৰুষসকলৰ ওচৰত নিজৰ ভুল সংশোধন কৰিবলৈ সিদ্ধান্ত লয়।

প্ৰশিক্ষণ শিবিৰত উপস্থিত হৈ মুলানে "ফাপিঙ" নামৰ এজন পুৰুষ হিচাপে পৰিচয় দিয়ে। কেপ্তেইন লি ছাঙৰ নেতৃত্বত তেওঁ আৰু তেওঁৰ সহযোগী জোৱানসকল — যাও, লিং আৰু চিয়েন-পো — লাহে লাহে প্ৰশিক্ষিত সৈনিক হৈ পৰে। সম্ৰাটৰ উপদেষ্টা চি-ফুৱে ছাঙৰ দলটোক যুদ্ধ কৰিবলৈ অনুমতি নিদিবলৈ সম্ৰাটক ভাবুকি দিয়ে। তেতিয়া মুছুৱে ছাঙৰ পিতৃ জেনেৰেল লিৰ নামত এখন ভুৱা চিঠি লিখে, য’ত ছাঙক সামৰিক বাহিনীৰ সৈতে পাহাৰলৈ যাবলৈ নিৰ্দেশ দিয়া হয়। সেই ঠাইত উপস্থিত হৈ তেওঁলোকে দেখে যে হুনসকলে জেনেৰেল লি আৰু তেওঁৰ সৈন্যসকলক হত্যা কৰিছে।

সৈন্যসকলে এটা পাহাৰীয়া গিৰিপথেৰে গৈ থকা অৱস্থাত হুনসকলৰ নিষ্ঠুৰ নেতা শান য়ুৱে তেওঁলোকক আক্ৰমণ কৰে। মুলানে এটা কামান ব্যৱহাৰ কৰি বৰফৰ খহনীয়া (avalanche) সৃষ্টি কৰে আৰু হুনসকলক বৰফৰ তলত পুতি পেলায়, কিন্তু মুলানো গুৰুতৰভাৱে আঘাতপ্ৰাপ্ত হয়। চিকিৎসাৰ সময়ত ছাং আৰু সৈন্যসকলে মুলানৰ প্ৰকৃত পৰিচয় লাভ কৰে। আইন অনুসৰি মুলানক মৃত্যুদণ্ড দিব লাগিছিল যদিও ছাঙে তেওঁৰ জীৱন দান কৰে আৰু সামৰিক বাহিনীৰ পৰা বহিষ্কাৰ কৰে। মুলানে পাছত আৱিষ্কাৰ কৰে যে শান য়ু আৰু তেওঁৰ কেইবাজনো যোদ্ধা জীয়াই আছে। মুলানে সম্ৰাটক সতৰ্ক কৰিবলৈ ৰাজধানীলৈ যায়, য’ত হুনসকলে প্ৰসাদ দখল কৰি সম্ৰাটক বন্দী কৰে। যুঁজখনত মুলানে কৌশলৰে শান য়ুক অট্টালিকাৰ চাললৈ লৈ যায় আৰু মুছুৰ সহায়ত এটা আতচবাজীৰে শান য়ুক হত্যা কৰে।

সম্ৰাট আৰু মহানগৰৰ সকলো বাসিন্দাই মুলানক শ্ৰদ্ধা জনায়। তেওঁ সম্ৰাটৰ মোহৰ আৰু শান য়ুৰ তৰোৱাল উপহাৰ হিচাপে গ্ৰহণ কৰে যদিও ৰাজকীয় পৰিষদত যোগদান কৰাৰ প্ৰস্তাৱ অস্বীকাৰ কৰে। মুলানে ঘৰলৈ উভতি আহি সেই উপহাৰসমূহ পিতৃক অৰ্পণ কৰে, কিন্তু পিতৃয়ে উপহাৰতকৈ কন্যাক ঘূৰাই পাইহে অধিক সুখী হয়। মুছুক পুনৰ পৰিয়ালৰ ৰক্ষক হিচাপে নিযুক্তি দিয়া হয় আৰু ছাঙেও মুলানৰ আমন্ত্ৰণত নিশাৰ আহাৰৰ বাবে তেওঁলোকৰ ঘৰত উপস্থিত হয়।

তথ্যসূত্ৰ

বাহ্যিক সংযোগ

শ্ৰেণী:এনিমেছন চলচ্চিত্ৰ
শ্ৰেণী:ইংৰাজী চলচ্চিত্ৰ